**Dôvodová správa**

**Všeobecná časť**

Návrh nariadenia, ktorým sa ustanovujú podrobnosti o interoperabilite autorádií a koncových zariadení na príjem digitálneho televízneho signálu (ďalej len „návrh nariadenia“) transponuje do slovenského právneho poriadku ustanovenia prílohy č. XI zo smernice Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje európsky kódex elektronických komunikácií (prepracované znenie).

Návrh nariadenia nadväzuje na aproximačné nariadenie vlády SR č. 26/2005 Z. z. o technických požiadavkách prevádzkyschopnosti koncových zariadení určených na príjem digitálneho televízneho signálu a prevádzkyschopnosti analógových televíznych prijímačov a digitálnych televíznych prijímačov. Návrh nariadenia zohľadňuje nové skutočnosti zodpovedajúce technologickému vývoju.

Nariadením sa má koncovým užívateľom zaručiť interoperabilita autorádií zabudovaných v nových vozidlách kategórie M, aby boli schopné prijímať a reprodukovať rozhlasové služby poskytované prostredníctvom analógového pozemského rozhlasového vysielania aj digitálneho pozemského rozhlasového vysielania.

Nariadením sa má taktiež dosiahnuť, aby zariadenia na príjem digitálneho televízneho signálu určené pre spotrebiteľa umožnili dekódovanie digitálnych televíznych signálov vrátane umožnenia služieb s podmieneným prístupom a interaktívnych služieb v súlade s platnými normami.

Návrh nariadenia vlády nepredpokladá vplyv na rozpočet verejnej správy, podnikateľské prostredie, hospodárenie obyvateľstva, sociálnu exklúziu, rovnosť príležitostí a rodovú rovnosť, zamestnanosť, životné prostredie, informatizáciu spoločnosti, služby verejnej správy pre občana a vplyv na manželstvo, rodičovstvo ani rodinu.

Predkladaný návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná. Súlad návrhu zákona s právom Európskej únie je uvedený v doložke zlučiteľnosti.

**Osobitná časť**

**K § 1**

Navrhovaným ustanovením sa koncovým používateľom zaručuje interoperabilita rádiového zariadenia (autorádia), ktoré slúži na príjem rozhlasových programových služieb prostredníctvom rozhlasového vysielania v nových vozidlách kategórie M. Zároveň sa ustanovuje Autorádiá v nových vozidlách kategórie M musia byť schopné prijímať a reprodukovať rozhlasové služby poskytované prostredníctvom analógového pozemského rozhlasového vysielania aj digitálneho pozemského rozhlasového vysielania.

**K § 2 a 3**

Spotrebitelia majú mať možnosť dosiahnuť čo možno najkomplexnejšie pripojenie k digitálnym televíznym prijímačom. Je dôležité zabezpečiť, aby boli na digitálnych televíznych prijímačoch konektory, ktoré umožnia prenos všetkých nevyhnutných prvkov digitálneho signálu, vrátane audio a video tokov, informácií o podmienenom prístupe, informácií o službách a informácií o ochrane pred kopírovaním.

Funkčnosť konektorov nemá byť obmedzená prevádzkovateľmi siete, poskytovateľmi služieb ani výrobcami zariadenia a naďalej sa má rozvíjať v súlade s technologickým rozvojom.

Cieľom ustanovenia je dodávať na trh také zariadenia na príjem digitálneho televízneho signálu, ktoré zodpovedajú novým normám digitálneho pozemského televízneho vysielania a zabrániť dodávaniu zariadení, ktoré by neboli v súlade s platnými normami.

**K § 4**

Ustanovenie v súlade s Legislatívnymi pravidlami vlády odkazuje na transpozičnú prílohu.

**K § 5**

Zrušuje sa doterajšie nariadenie vlády SR č. 26/2005 Z. z. o technických požiadavkách prevádzkyschopnosti koncových zariadení určených na príjem digitálneho televízneho signálu a prevádzkyschopnosti analógových televíznych prijímačov a digitálnych televíznych prijímačov.

**K § 6**

Navrhovaná účinnosť zodpovedá účinnosti zákona o elektronických komunikáciách, ktorého cieľom okrem iné je transponovať smernicu Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje európsky kódex elektronických komunikácií (prepracované znenie).